И къуэшри унэри кърегъэл
Осетие Ищхъэрэм и къегъэлакIуэхэм я нэхъыщхьэм МЧС-м и ЩIыхь тхылъыр иритащ илъэсипщI зи ныбжь Дзодзиев Астан — мафIэ зыщIэна унэм илъэсищ зи ныбжь и къуэшыр къыщIэзыхам.
А махуэм Владикавказ дэт №27-нэ школым и пэшышхуэм щызэхуэсат пэщIэдзэ классхэм щеджэхэмрэ абыхэм я егъэджакIуэхэмрэ.
— НыбжьыщIэхэ, фэ къывдоджэ лIыхъужь дыдэ, — жиIащ Хоружий Александр, — Астан мафIэсым къыхихащ езым и къуэш нэхъыщIэр. Гужьеякъым, хахуэу зыкъигъэлъэгъуащ, иужькIэ мафIэсгъэункIыфIхэр къри-джэри, унэри къызэтенащ.
Министерствэм и ЩIыхь тхылъым и гъусэу генерал-майорым сабийм иритащ жып телефон.
Мыр къыщыхъуар республикэм и Пригороднэ районым щыщ Камбилеевскэ къуажэрщ.
— Ди гъунэгъу лIауэ сэ хьэдагъэ сыщыIэт, мафIэ къыщIэнащ — жиIэу си къуэрылъху нэхъыжьыр къыщыпсэлъам, — игу къегъэкIыж я анэшхуэ Плиевэ Нателэ.
Унэм сыкъэсыжа нэужь, солъагъу: Астанрэ Сосланрэ уэрамым дэтщ, абыхэм я хъуреягъкIэ цIыхухэр щызэхэзожэ. Унэм и щхьэгъубжэхэм Iугъуэ Iув къыдеху, зыри плъагъужыркъым. ИужькIэ къэсщIащ Астан мафIэм Сослан къызэрыхихар икIи мафIэсгъэункIыфIхэр къызэрыриджар. Армырамэ, унэр исынут.
Астан зэрыжиIэжымкIэ, зэкъуэшитIыр компьютерымкIэ джэгурт.
— Зэуэ къэслъэгъуащ щIыIалъэм и гъунэгъу розеткэр къызэрылыдар. Псы тескIащ, ауэ мафIэр ункIыфIыжыртэкъым, — къеIуэтэж щIалэ цIыкIум. — ИтIанэ сэ телефонкIэ мафIэсгъэункIыфIхэр къезджащ. ИужькIэ си къуэшымрэ ноутбукымрэ къэспхъуатэри, уэрамым дыкъыдэлъэдащ. Мыгувэу мафIэсгъэункIыфI машинэшхуэр къэсащ.
Илъэсищ зи ныбжь Сослан къэхъуар игу къыщигъэкIыжкIэ мэдыхьэшх: «Сэ къэкIуахэм кIэнфет къызатащ!»
МафIэсгъэункIыфI IэнатIэм и унафэщI Плиев Альберт щыхьэт техъуащ: езыхэм я лэжьакIуэхэм IэфIыкIэ зэраIыгъыр пэжщ. МафIэм зэщIищта фэтэрхэм сабийхэм уащрихьэлIэ куэдрэ къохъу. Гужьеяхэр ягъэудэIун мурадкIэ, мафIэсгъэункIыфIхэм сабийхэм кIэнфет ират.
Емельяновэ Светланэ.
«Российская газета»
